Vilniaus Vyčio gimnazija

**Vilniaus „Vyčio“ gimnazija** – bendrojo ugdymo įstaiga Vilniaus senamiestyje. Moko 9-12 kl. vaikus.

Priima pagal teritoriją, laisvas vietas užpildo mokiniais iš viso miesto. Nuo 2018 m. įgyvendina medijų raštingumo programą.

2020–2021 m. m. mokėsi 352 mokiniai (14 klasės), 2021–2022 m. m. – 414 mokinių (16 klasių), 2022 m. rugsėjo 1 d. mokėsi 467 mokiniai (18 klasių). 2023–2024 m. m. mokėsi 515 mokinių.

## Istorija
1915 m. rugsėjį Lietuvių centro komiteto nutarimu Vilniuje Kaukazo ir Didžiosios Pohuliankos 14/17 (dabar Mindaugo ir Basanavičiaus) gatvių kampe privačiuose namuose įrengta I lietuviška gimnazija, kuri vadinosi **„J. Basanavičiaus, M. Biržiškos ir P. Gaidelionio Vilniaus lietuvių gimnazijos pamokos“**. 1915 m. gruodžio 22 d. šią mokyklą perėmė „Ryto“ draugija, ji nuo 1916 m. vasario 16 d. vadinama **„Ryto“ draugijos Vilniaus lietuvių gimnazija**. Susidarius Lietuvos vyriausybei Vilniuje, 1918 m. spalio 27 d. mokykla perėjo švietimo ministerijos žinion, pavadinta **Pirmoji Vilniaus vyrų gimnazija**. Pedagogų tarybos nutarimu 1921 m. gruodžio 22 d. gimnazija pavadinta **Vilniaus Vytauto Didžiojo gimnazija**. 1922 m. Lenkijai užgrobus Vilniaus kraštą, gimnazija liko vienintele mokykla dėstoma lietuvių kalba.

Lietuvai atsiėmus Vilniaus kraštą 1939 m. lapkričio 18 d. Švietimo ministro Leono Bistro įsakymu B. Nr.63 įsteigta Vilniaus Kunigaikštienės Birutės Valstybinė mergaičių gimnazija. 1940 m. rudenį Kunigaikštienės Birutės gimnazija pavadinta Vilniaus II vidurine mokykla. 1946 m. Salomėjos Nėries gimimo metinių proga mokyklai suteiktas poetės vardas, ji vadinama **Vilniaus Salomėjos Nėries vidurinė mokykla**.

1954 m. mokykla perorganizuota į mišrią vidurinę mokyklą. 1961 m. mokykloje pradedamas sustiprintas anglų kalbos mokymas nuo I klasės, ji tapo prestižine Vilniaus mokykla. 1994 m. lapkričio 22 d. mokyklos vadovybė kreipėsi į Vilniaus miesto valdybos švietimo ir jaunimo reikalų švietimo skyrių dėl gimnazijos klasių steigimo ir tarpininkavimo Gimnazijų taryboje. Lietuvos Respublikos švietimo ir mokslo ministerijos kolegijos 1995 m. birželio 22 d. nutarimu Nr. 26 nuo rugsėjo 1 d. suteiktas pirmųjų gimnazijos klasių statusas konkurso būdu sukomplektuotoms devintosioms humanitarinio profilio klasėms. Nuo 1997 m. siekta gimnazijos statuso, kuris suteiktas Lietuvos švietimo ir mokslo ministro Kornelijaus Platelio 1999 m. birželio 11 d. įsakymu Nr. 760.

Vilniaus miesto savivaldybės taryba 2000 m. vasario 11 d. sprendimu Nr. 512 Vilniaus Salomėjos Nėries vidurinę mokyklą reorganizavo į Vilniaus Salomėjos Nėries gimnaziją su pirmosios, antrosios ir trečiosios pakopos bendrojo lavinimo skyriumi. Vilniaus apskrities viršininko admininstracija įregistravo Vilniaus Salomėjos Nėries gimnaziją, įregistravimo pažymėjimas A Nr. 000319.

2000 m. rugsėjo 30 d. kreiptasi į Vilniaus miesto savivaldybės Švietimo skyrių prašant įgyvendinti antrąjį (realinį) profilį. Lietuvos Respublikos švietimo ir mokslo ministro 2001 m. birželio 8 d. įsakymu Nr. 963 „Dėl antrojo profilio teikimo“ gimnazijai suteiktas ir realinis profilis. 2002 m. balandžio 10 d. įsteigta Vilniaus Vytės Nemunėlio pradinė mokykla Vilniaus Salomėjos Nėries gimnazijos bendrojo skyriaus pirmosios pakopos (1-4 kl.) pagrindu.

2024 m. gegužės 15 d. mokykla pervadinta Vilniaus „Vyčio“ gimnazija.

## Direktoriai
* 1915 m. Mykolas Biržiška
* 1922–1940 m. Marcelinas Šikšnys
* 1940–1941 m. Valerija Čepulytė
* 1941–1944 m. Vanda Sruogienė
* 1944–1948 m. Aldona Rapoportienė-Končiuvienė
* 1948–1950 m. Ona Klimkienė
* 1950–1971 m. Marija Bagdonaitė
* 1971–1989 m. Vladislovas Baltramiejus Kulvietis
* 1989–2016 m. Antanas Suslavičius
* nuo 2018 m. Jolita Marcinkevičienė

## Mokytojai
Gimanazijoje dirbo dr. Jonas Basanavičius, Lietuvos prezidentai Antanas Smetona, Aleksandras Stulginskis ir kiti Lietuvos šviesuomenės žmonės.

## [[Alumni]]

* Jonas Čekuolis, žurnalistas, politinis veikėjas
* Dalia Grybauskaitė, Lietuvos Respublikos prezidentė
* Marijus Jacovskis, dailininkas, scenografas
* Egidijus Kūris, teisininkas
* Rokas Masiulis, verslininkas, politikas
* Algirdas Matulis, fizikas, habilituotas fizinių mokslų daktaras.
* Juozas Olekas, gydytojas mikrochirurgas, politinis veikėjas
* Justas Vincas Paleckis, diplomatas
* Algis Petras Piskarskas, fizikas, habilituotas daktaras, akademikas
* Dainius Pūras, psichiatras, visuomenės veikėjas
* Arvydas Sabonis, vertėjas, redaktorius, buvęs lengvaatletis
* Jonas Staselis, fotografas
* Greta Šapkaitė, laidų vedėja
* Vytautas Šapranauskas, aktorius
* Virginijus Sinkevičius, eurokomisaras, politikas
* Vytautas Tomaševičius, tapytojas
* Dalia Triponienė, gydytoja, kraujagyslių chirurgė
* Antanas Zapolskis, šachmatininkas
* Giedrė Žickytė, žurnalistė, kino režisierė
* Artūras Žukauskas, fizikas

## Išnašos

## Nuorodos
* Svetainė